ઉપરોક્ત પરિપ્રેક્ષ્યમાં સુપ્રીમ કોર્ટના સૂચનને અનુસરીને ૨૦૧૪માં લોકપાલ એક્ટ અનુસાર સીબીઆઈના ડાયરેક્ટરને કમ સે કમ બે વર્ષની સુરક્ષિત ટર્મ આપવાનો નિર્ણય થયો પરંતુ, સરકારે છટકબારી શોધીને ચીફ વિજિલન્સ કમિશનના માધ્યમથી ડાયરેક્ટરને રજા પર ઉતારવાનો વચલો રસ્તો શોધી કાઢ્યો છે. નવાઈની વાત તો એ છે કે, સીબીઆઈની તમામ નિમણૂકો રાજકીય હોવાનું સિદ્ધ થયું છે અને છેલ્લાં ૨૦ વર્ષનો ટ્રેક રેકર્ડ તપાસીએ તો મોટાભાગના રાજકીય કેસોમાં સીબીઆઈના ઉચ્ચ અધિકારીઓ જે તે સરકારની સોપારી ફોડવાનું કામ બિન્દાસપણે કરે છે અને પ્રમાણિક અધિકારીઓ સીબીઆઈમાં ખાસ ટકી શકતા નથી. હકીકતમાં, આર.કે.દત્તા નામના સીબીઆઈના સ્પેશિયલ ડાયરેક્ટર મેરિટ અનુસાર સીબીઆઈના ડાયરેક્ટર બની શક્યા હોત, પરંતુ નિમણૂકની તારીખના બરાબર બે દિવસ પહેલાં જ તેઓની બદલી કરી દેવામાં આવી હતી. ટૂંકમાં ભાજપ હોય કે કોંગ્રેસ, સીબીઆઈનો હંમેશા રાજકીય હેતુસર દુરુપયોગ થતો આવ્યો છે એ કમનસીબ બીના છે અને હવે એનું પુનરાવર્તન વરવી રીતે રિઝર્વ બેંકમાં પણ થઈ રહ્યું હોવાનું જણાય રહ્યું છે, જે દેશના અર્થતંત્ર માટે અતિશય ચિંતાજનક બાબત છે. .